Komisijos sprendimas
2000 m. spalio 25 d.
iš dalies keičiantis Sprendimą 97/467/EB, pateikiantį laikinus trečiųjų šalių įmonių, iš kurių valstybės narės leidžia importuoti triušieną ir ūkiuose augintų medžiojamų gyvūnų mėsą, sąrašus
(pranešta dokumentu Nr. C(2000) 3093)
(tekstas svarbus EEE)
(2000/691/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. birželio 22 d. Tarybos sprendimą 95/408/EB dėl trečiųjų šalių įmonių, iš kurių valstybėms narėms leidžiama importuoti tam tikrus gyvulinės kilmės produktus, žuvininkystės produktus arba gyvus dvigeldžius moliuskus, laikinų sąrašų pereinamajam laikotarpiui sudarymo sąlygų [1] su paskutiniais pakeitimais, padarytais Sprendimu 98/603/EB [2], ypač į jo 21 straipsnio 1 dalį ir 7 straipsnį,
kadangi:
(1) Komisijos sprendimu 97/467/EB [3] su paskutiniais pakeitimais, padarytais Sprendimu 2000/496/EB [4], buvo parengti laikini trečiųjų šalių įmonių, iš kurių valstybės narės leidžia importuoti triušieną ir ūkiuose augintų medžiojamų gyvūnų mėsą, sąrašai. Pirmiau minėtu sprendimu sudarytame sąraše nėra nurodytos įmonės, gaminančios bėgiojančiųjų paukščių mėsą.
(2) Trečiųjų šalių, iš kurių valstybėms narėms yra leista importuoti bėgiojančiųjų paukščių mėsą, sąrašas, sveikatos ir veterinarinio sertifikavimo reikalavimai šiai mėsai į Bendriją įvežti pastaruoju metu buvo nustatyti.
(3) Valstybės narės pagal Sprendimo 97/467/EB nuostatas iki 2000 m. spalio 1 d. leidžia įmonėms importuoti bėgiojančiųjų paukščių mėsą.
(4) 2000 m. spalio 1 d. data pakeičiama 2001 m. balandžio 30 d. data, kad būtų leista sudaryti trečiųjų šalių įmonių ir trečiųjų šalių kompetentingų institucijų sąrašą, kad Komisijai būtų suteiktos būtinos sveikatos garantijos, ir siekiant išlaikyti dabartinę prekybą.
(5) Šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 97/467/EB 1 straipsnio 2a dalyje data "2000 m. spalio 1 d." pakeičiama data "2001 m. balandžio 30 d."
2 straipsnis
Šis sprendimas skirtas valstybėms narėms.
Priimta Briuselyje, 2000 m. spalio 25 d.